
"Aranyvízum", avagy a befektetői letelepedési programok Európai Uniót érintő megjelenése és hatása a nemzetközi közösségre.

„Aranyvízum”, avagy a befektetői letelepedési programok Európai Uniót érintő megjelenése és hatása a nemzetközi közösségre – különös tekintettel az „Arany útlevél” jelenségével való kapcsolatára
Az Európai Unió tagállamaiban egyre elterjedtebbek a befektetésalapú állampolgársági és letelepedési programok. A különböző konstrukciók közül kiemelt figyelem övezi az „aranyútlevelek” (citizenship by investment, CBI) és „aranyvízumok” (residency by investment, RBI) helyzetét, mivel elterjedésük az Európai Unió tagállamait illetően exponenciális növekedést mutat. 2024-ben 14 aranyvízumot és 3 aranyútlevelet kiállító tagállami szabályozással találkozhatunk.
A konstrukciók támogatói szerint azok serkentőleg hathatnak a nemzetgazdaságra: a kötvényvásárlási lehetőségek csökkentik a tagállami államadósságot, a beruházások révén új termelési egységek és munkahelyek jönnek létre.Emellett viszont számos veszélyforrást jelenthetnek: a feszültség egyik gócpontja az állampolgárság és a vízumkibocsátás szabályozásából fakad, ami az Európai Unió Bíróságának gyakorlata szerint is tagállami hatáskörbe tartozik, ugyanakkor ezen döntéseikkel a tagállamok közvetetten a belső piacra is kihatnak, a schengeni övezetben való szabad mozgás révén. Továbbá elterjedésük könnyen vezethet a tagállami szabályozások közötti nemkívánt versengéshez, az állampolgárság és az uniós polgárság kiüresedéséhez valamint a lakhatási válságot generálhatnak vagy felerősíthetik azt.
Megoldásként szolgálhat jelen helyzetre a hatékony uniós szintű szabályozás, melyet egy „a la carte”-modell tenne hatékonnyá. Ez a modell alkalmazza a differenciált együttműködési, többsebességű Európa elvét, mely irányelvi formát öltve egy minimum szabályozási szintet nyújtana, a tagállamok sajátos igényeinek becsatornázása mellett. Ezen konstrukció az Európai Szociális Karta esetében egy jól bevált módszer, mely elősegítheti a nemzetek feletti szabályozási hajlandóságot az eredetileg tagállami hatáskörben levő állampolgársági és vízumkiadási kérdések esetében.
Másodrészt, lehetőség lenne alternatív vízumkonstrukciók uniós léptékű alkalmazására is, melyek ugyancsak növelik az EU-ba áramló innovatív befektetési lehetőségekre való nyitottságot. Az uniós tagállamok némelyikében már jelen levő „start up vízumok”, illetőleg „üzleti vízumok” és „üzleti befektetői vízumok” egy olyan megoldást kínálhatnak, melyek kizárhatnák a szabályozás hiányából, illetőleg versengéséből fakadó kockázati tényezőket, megtartva azok gazdasági előnyeit.



